લાક્ષાગૃહમાંથી પાંડવોના બચી જવાની વાતને હસ્તિનાપુરના લોકલ તથા ઈન્ટરનેશનલ મીડીયાવાળાઓએ ખૂબ ચગાવી. એ ઘટના પાછળ કોનો હાથ હતો એ શોધવામાં ઘણી બધી ચેનલોના પ્રતિનિધિઓ ખણખોદ કરવા લાગ્યા હતા, કોઈકે બિલ્ડરને, કોઈકે પ્લાનરને તો કોઈકે કોલસાના સપ્લાયરને શોધી પણ કાઢ્યા, સમયસૂચકતા વાપરીને દુઃશાસને એ બધાયને થાઈલેન્ડની રાઉન્ડ ટ્રીપ પર મોકલી આપ્યા એટલે થોડાક દિવસ શાંતિ થશે એમ અમને લાગ્યું. પણ એ આશા ઠગારી નીવડી – ઘાતતક – ‘૨૪ કલાકની ચેનલ’ જેનું નામ, રોજેરોજ કોઈકને કોઈક મથાળા નીચે લાક્ષાગૃહ ચમકી જ જતું. અરે એક દિવસ તો લાક્ષાગૃહ જે જમીન પર બનાવાયું તે N.A થયેલી નથી અને એ પ્રોપર્ટીના ટાઈટલ ક્લિયર નથી એમ સાબિત કરીને એક ચેનલે એવી પણ માહિતી આપી કે એ જમીન હસ્તિનાપુર સૈન્યમાં શહીદ થયેલાઓની વિધવાઓ માટે સોસાયટી બનવાની હતી, પરંતુ વત્સ દુર્યોધને એ પચાવી પાડી. વત્સ દુર્યોધનને બ્રેકફાસ્ટ પચાવવા પણ જ્યાં ‘કાયમચૂર્ણ’ લેવું પડે છે ત્યાં આ વાત અમને કોઈને પચે એમ નહોતી, પણ પછી ખબર પડી કે એ પચાવવાનું કામ વત્સ દુઃશાસને કર્યું હતું. આખરે ગૃહમંત્રીએ આખીય ઘટનાની નિષ્પક્ષ તપાસ પાંચ કૌરવોના બનેલા ગૃપ ઑફ કૌરવાસ પાસે કરાવવાની જાહેરાત કરી, પછી ? પછી…. ખાધું પીધું ને રાજ કર્યું.